  Майя Бывальцева Ижкарын улӥсьёс 12-тӥ инвожое Карлэн нуналэзлы сӥзем салютэз теплоходысен учкыны быгатозы. Со сярысь ивортэ ИжГЭТ-лэнпресс-службаез. Юмшан экскурсия 12-тӥ инвожое 21 час 30 минутэ кутскоз. Бадӟымъёс понна билетлэн дуныз — 200 манет, пиналъёслы (5014 арес) — 100 манет, 5 ареслэсь пичи нылпиослы — дунтэк. Соосты басьтыны луоз троллейбусъёслэн 2 номеро парказы (Маяковский урам, 2) 8 час 30 минутысен 16 час 30 минутозь но пристаньын (Дерябин проезд, 1а) 10 час 30 минутысен 18 час 30 минутозь. Таяз арын Карлэсь нуналзэ но Россилэсь нуналзэ Удмуртилэн шоркараз куинь нунал пусъёзы — 10–11 инвожое Азбарлэн нуналэз но Ёрослэн нуналэз ортчозы. 10-тӥ инвожое «Устоез азбар» конкурс ортчоз, отын азбаръёс кӧня ке ӧръёсъя вожвылъяськозы. Ижысь дизайнеръёс арт-субботник ортчытозы, со улсын асьсэ коркаосысьтызы цоколь этажъёсызлэн борддоръёсыз вылэ удмурт пужыосты суредалозы. Азбаръёсын нылпиослы праздникъёс, шахматэн шудонъя вожвылъяськонъёс но кино возьматонъёс ортчозы. Нялтас вераса, шахматэн шудонын вормисьёс Москваын режиссёрен Станислав Говорухинэн шудыны луонлык басьтозы. Ёрослэн нуналэз 11-тӥ инвожое ортчоз. Октябрь ёросын шулдыръяськон ортчоз Горький нимо гужем садын, Первомай ёросын — Крым аллеяын, Индустри ёросын — Космонавтъёслэн парказы, Устинов ёросын — «Магнит» гипермаркет вӧзын, Ленин ёросын — интыысь администрацилэн юртэз вӧзын. 12-тӥ инвожое шулдыръяськонъёс пӧртэм интыосын мынозы, валтӥсьёсыз Иж тыметлэн ярдураз радъяськозы. Со нуналэ Удмуртилэн шоркараз «Корни», «Фабрика» но «Кватро» группаос кырӟалозы. Озьы ик 12-тӥ инвожое Ижысь Кызьпу арамаын (Авангардной урам) «Гербер» кар шулдыръяськон ортчоз. Радъясьёсыз 7 сюрс пала адямиез возьмало. Ватсалом, элькун «Гербер» 17-тӥ инвожое Можга ёросын луоз. Тегъёс: Мерлык Ижкар ИжГЭТ Удмуртия Карлэннуналэз  